इस फिल्म से पहले डायरेक्टर अहमद अफजाल के नाम वाशु भगनानी के साहबजादे को लेकर बनी और बॉक्स आफिस पर सुपर फ्लॉप रही फिल्म 'यंगिस्तान' के अलावा रणदीप हुड्डा स्टारर 'लाल रंग' शामिल है। बेशक, रणदीप की फिल्म में अफजाल ने एक अलग और ऐसा मुद्दा उठाने की कोशिश की थी जो बॉलिवुड फिल्मों में कम ही नजर आता है। इस बार भी उन्होंने अपनी ओर से तो कुछ नया और अलग करने की कोशिश की लेकिन जबरन शादियों के बीच पनपती इस प्रेम कहानी में ऐसा कुछ भी नहीं जिसे देखने के लिए आप थिअटर का रुख करें। कहानी: लखनऊ के बैकग्राउंड पर बनी इस फिल्म का हीरो इमान सिंह उर्फ इम्मू (रणवीर कुमार) अपने दादा के पुश्तैनी जबरन शादी कराने के बिजनस को आगे बढ़ाने में लगा है। जबरन शादी का यह काम इम्मू अपने दोस्तों की टोली दिलजला, जैक्सन, और रानी के साथ मिलकर करता है। इम्मू की इस बारात कंपनी का एक ही स्लोगन है 'इस शहर में प्यार करना मना है'। दिल्ली में स्टडी कर रही महक (संदीपा धर) अपनी एक बेस्ट फ्रेंड यास्मिन मिर्जा की उसकी मर्जी से शादी कराने के लिए दिल्ली से लौटती है। दूसरी और यास्मिन का बड़ा भाई महताब अपनी बहन की शादी कराने की जिम्मेदारी इम्मू और उसकी कंपनी को सौंपता है। यहां जबरन शादी कराने के चक्कर में इम्मू का सामना जब महक के साथ होता है वह उससे कुछ ऐसा प्रभावित हो जाता है कि अपनी डील भुलाकर वह महक और यास्मिन का साथ देने का फैसला करता है। इसी बीच इम्मू के दादा उसकी शादी अपनी पसंद की फैमिली में तय कर देते है तो उधर महक के घर वाले बेटी की शादी शहर के एसपी अभय के साथ करने का फैसला करते हैं। इधर, यास्मिन की एक हिंदू लड़के से शादी करवाने के बाद इम्मू उन्हें अपने फॉर्महाउस में छुपने की जगह देता है और यास्मिन का परिवार अपनी बेटी की तलाश में लगा हुआ है। डायरेक्टर अफजाल ने इस कहानी को अपनी ओर से तो कॉमिडी स्टाइल में पेश करने की कोशिश की लेकिन करीब दो घंटे की इस फिल्म से कॉमिडी ही गायब है। फिल्म की लीड जोड़ी रणवीर कुमार और संदीपा धर के बीच की केमिस्ट्री काफी कमजोर है। साथ ही रणवीर पूरी फिल्म में बुझे-बुझे से लगते हैं। फिल्म की शूटिंग लखनऊ की अलग अलग लोकेशन पर की गई है। फिल्म का क्लाइमेक्स ठीकठाक है, वहीं फिल्म में ऐसा कोई गाना नहीं जो हॉल से बाहर आने के बाद आपको याद रह पाए। इन सबके बावजूद अगर आप इस बारात कंपनी के साथ जुड़ना चाहते हैं तो रिस्क आपका।